નિરૂપામના બાપે નક્કી કર્યું કે મારે ને મારા પિત્રાઇએ નિરુપમ હારે એની નિશાળે, “નરસિંહવિદ્યા મંદિર” કે જયાં ઈ ભણેલા, માર્ક શીટ લેવા જાવું અને જો કાંઈ અઘટિત થ્યું હોય ને ઈ આકરાઉતાવળા થાય તો અમારે એને હિમત દેવી, ને માર્કશીટ જોયા પછી જ પરેણામ ગામમાં બા’ર પાડવું. અમે ત્રણ છોકરાઉ “નરસિંહવિદ્યા મંદિર” પોંચ્યા, લક્ષ્મણ દુબે આગળથી માર્કશીટ લીધી ને મેં વાંચી તો નિરુપમ ગણિત, હિન્દી ને બીજા બેત્રણ વિષયમાં રહી ગ્યાતા. ઘેર આવતાંઆવતાં રસ્તામાં નીરુપમે કીધું કે “હાલો મોડર્નમાં પ્યાલીપ્યાલી કસાટાનો આઈસ્ક્રીમ ખાઈએ.” મેં પૂછ્યું “કાં?” તો એને સાહજિકતાથી જ જવાબ દિધો કે “તરુબેન પાસ થ્યાં છ એની મને ખુશાલી છે ને આપણે ઈ ઉજવવી જોયે.” મને મારી નાની ઉમરે પણ ઈ સોંસરવું ઉતરી ગ્યું કે “વાહ, સું આ છોકરાની ખાનદાની અને કેવી એની ખેલદિલી.”